গাজায় যুদ্ধ থামাতে হামাসকে শর্ত দিল ইজরায়েল!

ওয়েব ডেস্ক : গাজায় (Gaza) ধ্বংসলীলা থামাতে প্রস্তুত ইজরায়েল (Israel)। কিন্তু সেক্ষেত্রে হামাসকে (Hamas) মানতে হবে বেশ কিছু শর্ত। বিবৃতি দিয়ে এমনটাই জানানো হল ইজরায়েলের তরফে। রবিবার ইজরায়েলের বিদেশমন্ত্রী গিদেয়ো সার জানিয়েছেন, হামাস যদি শর্ত মানতে রাজি হয়, সেক্ষেত্রে গাজা থেকে সেনা সরাবে ইজরায়েল।

মূলত দু’বছরের বেশি সময় ধরে চলছে ইজরায়েল-হামাস যুদ্ধ (Israel-Hamas Conflict)। যা থামাতে উঠে পড়ে লেগেছেন মার্কিন প্রেসিডেন্ট ডোনাল্ড ট্রাম্প (Donald Trump)। সম্প্রতি এ নিয়ে এক সাক্ষাৎকারে তিনি জানিয়েছিলেন, এই সংঘর্ষ থামিয়ে গাজায় শান্তি ফেরাতে ওয়াশংটনে হামাসের সঙ্গে আলোচনা চলছে। কিন্তু হামাস পণবন্দিদের মুক্তি না দিলে পরিস্থিতি আরও খারাপ ও জটিল হয়ে উঠবে বলে জানিয়েছিলেন তিনি।

আরও খবর : জাপানের প্রধানমন্ত্রীর পদ থেকে ইস্তফা দিচ্ছেন শিগেরু ইশিবা!

এর পরেই এবার ইজরায়েলের (Israel) মন্ত্রী গিদেয়ো সার জানিয়েছেন, গাজা থেকে ইজরায়েল সেনা সরাতে প্রস্তুত। কিন্তু এক্ষেত্রে পণ বন্দিদের মুক্তি দিতে হবে এবং হামাসকে অস্ত্র ত্যাগ করতে হবে। তবে এনিয়ে হামাসের তরফে এখনও পর্যন্ত কোনও ধরণের প্রতিক্রিয়া দেওয়া হয়নি বলে খবর।

প্রসঙ্গত, ২০২৩ সালের ৭ অক্টোবর ইজরায়েলের (Israel) উপর হামলা চালিয়েছিল হামাস (Hamas)। তার বদলা নিতে পাল্টা হামাসের বিরুদ্ধে যুদ্ধ ঘোষণা করে নেতানিয়াহুর দেশ। সেই সংঘর্ষে এখনও পর্যন্ত গাজায় মৃত্যু হয়েছে ৬০ হাজারের বেশি মানুষের। আহত প্রায় ২ লক্ষ মানুষ। অন্যদিকে হামাসের হাতে এখনও বন্দি রয়েছেন ইজরায়েলের বহু মানুষ। ফলে ইজরালের তরফে একপ্রকার জানিয়ে দেওয়া হল, পণবন্দিদের মুক্তি এবং হামাস অস্ত্র ত্যাগ না করা পর্যন্ত সংঘর্ষ থামবে না।

অন্যদিকে গাজাকে নতুন করে সাজিয়ে তুলতে পরিকল্পনা করেছে আমেরিকা ও ইজরায়েল। এই পরিকল্পনার নাম দেওয়া হয়েছে ‘গ্রেট’ বা Gaza Reconstitution, Economic Acceleration, and Transformation)। জানা যাচ্ছে, এই প্রকল্পে গাজাবাসীদের আশেপাশের দেশগুলিতে আশ্রয় দেওয়া হবে। আর চার বছরের মধ্যে গাজাকে সাজিয়ে তোলা হবে। অন্যদেশে থাকার সময় গাজার বাসিন্দাদের অর্থ ও খাবার দিয়ে সাহায্য করা হবে।